別天台
作者：趙企
朝代：宋

paragraphs: 携家隠青山，青山不我留。
遣我出山去，再拜辭丹丘。
王命急星火，駕言促西游。
朝游白雲城，暮宿黄花洲。
佳人牽我衣，挽斷不回頭。
路傍立樵叟，問我何所求。
長安美少年，氣概凌清秋。
鸞臺與鳳閣，一一皆俊游。
掉臂爾欲往，獨不愧且羞。
此言真吾藥，口訥不易酬。
我本麋鹿性，直與山林投。
云何就冷局，歲月空悠悠。
願公看我還，長歌賦歸休。